REGOLAMENT TAL-KUMMISSJONI (KE) Nru 158/2007
tas-16 ta’ Frar 2007
li jemenda r-Regolament tal-Kummissjoni (KE) Nru 1358/2003 fir-rigward tal-lista ta' l-ajruporti tal-Komunità
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 437/2003 tal-Parlament Ewropew u tal-Kunsill tas-27 ta' Frar 2003 dwar il-prospetti ta’ l-istatistika rigward it-trasport tal-passiġġieri, l-merkanzija u l-posta bl-ajru (1), u b'mod partikulari l-Artikolu 10 tiegħu,
Billi:
(1)
Skond l-Artikolu 10 tar-Regolament (KE) Nru 437/2003, il-Kummissjoni hija meħtieġa tistipula l-arranġamenti għall-adattament ta’ l-ispeċifikazzjonijiet fl-Anness tiegħu.
(2)
Minħabba l-evoluzzjoni tat-trasport bl-ajru, huwa meħtieġ li tiġi aġġornata l-lista ta’ l-ajruporti tal-Komunità u l-kategorija tagħhom previsti fl-Anness I tar-Regolament Nru 1358/2003 tal-31 ta’ Lulju 2003 (2), skond ir-regoli stipulati f’dan l-Anness.
(3)
Ir-Regolament tal-Kummissjoni (KE) Nru 1358/2003 għandu għalhekk jiġi emendat skond dan.
(4)
Il-miżuri previsti f'dan ir-Regolment huma skond l-opinjoni tal-Kumitat ta’ Programm ta’ l-Istatistika,
ADOTTAT DAN IR-REGOLAMENT:
Artikolu 1
Għall-għanijiet ta' l-Artikolu 3(2) u ta’ l-Artikolu 3(3) tar-Regolament (KE) Nru 437/2003, il-lista ta’ ajruporti tal-Komunità, minbarra dawk li għandhom biss traffiku kummerċjali okkażjonali, u l-kategorija tagħhom kif speċifikat fl-Anness I tar-Regolament (KE) Nru 1358/2003, kif emedat bl-Anness II tar-Regolament tal-Kummissjoni (KE) Nru 546/2005 (3), tinbidel bil-lista stipulata fl-Anness I ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ Frar 2007.